Carl Hammerich
Carl Hammerich, 25.4.1888-21.3.1945, søofficer. Født i Århus (Domk.), død ved det engelske luftangreb på Shell-huset. Mindehøjtidelighed holdt i Holmens k. 11.4.1945. H. blev sekondløjtnant med Gerners medalje 1908, premierløjtnant 1909, kaptajn 1919, orlogskaptajn 1923, kommandørkaptajn 1932, kommandør 1937, kontreadmiral 1940. H. var 1908-09 med krydseren Heimdal til Middelhavet, gjorde tjeneste 1910 i undervandsbåden Dykkeren og var med inspektionsskibet Beskytteren til Færøerne 1910-11. Han gennemgik søværnets officersskole 1911-13 og var på udkommandoer med kystforsvarsskibene Peder Skram og Herluf Trolle henholdsvis i 1912 og 1913. 1913-14 gjorde han tjeneste i flådens stab, og 1914-15 var han med kystforsvarsskibet Peder Skram som adjudant hos eskadrechefen. Chef for undervandsbåde 1915-19. Han var uden for nr. 1919-20 for at modtage ansættelse i Almindeligt Handelskompagni og opholdt sig i denne periode bl.a. i Marseille. 1920-21 var han chef for undervandsbåd, 1921 chef for torpedobådsafdelingen, 1922-23 chef for undervandsbåde og deltog herunder i et togt til Stockholm 1922 som chef for/undervandsbåden Bellona.
1923 var han næstkommanderende i krydseren Valkyrien der var øvelsesskib for kadetter og dæksofficerselever, 1923-28 næstkommanderende på kadetskolen. 1927 blev han næstkommanderende i orlogsskibet Niels Iuel på togt, 1928-29 chef for fiskeriinspektionsskibet Diana i danske farvande. Han var chef for fiskeriinspektionsskibet Islands Falk i Nordsøen og ved Færøerne, 1929-32 chef for flådens mærkevæsen, 1932-37 souschef i marinestaben. I 1935 var H. chef for artilleriskibet Peder Skram der eskorterede Christian X til Stockholm i forbindelse med kronprinsens (Frederik IX) bryllup. 1936 forhandlede H. i London om Danmarks eventuelle tiltrædelse af flådekonferencen. 1937 blev han chef for marinestaben og afdelingschef i marineministeriet. I vinteren 1940-41 begyndte han sammen med sin norskfødte hustru at samle midler og forsyninger ind til norske fanger i Tyskland og børn i Norge. H. fik støtte fra forskellig side til dette arbejde, bl.a. fra staten. Arbejdet blev organiseret i "Norges-fonden af 1942" for hvilken han blev formand. 29.8.-22.10.1942 var H. interneret sammen med det øvrige militære personel. 1943-44 fik H. illegal kontakt med' den norske eksilregering og det danske socialministerium omkring oprettelsen af "Jyllandskorpset", et transportkorps der skulle træde til i en kaossituation og søge at hjemføre danske og norske fanger i Tyskland. H. blev i dec. 1944 arresteret af Gestapo sigtet for illegal virksomhed. Han blev anbragt som gidsel i den øverste etage i Gestapos hovedkvarter Shell-huset. Her omkom han 21.3.1945 ved det engelske luftangreb på bygningen.
H. var en begavet og alsidigt uddannet søofficer. Som administrator var han rolig og velovervejet og havde forhandlingsevne. H. var formand for Søelieutenant-selskabet 1918-19. Han sad i bestyrelsen for Søofficersforeningen 1935-37 og for Aktieselskabet L. Hammerich & Co. siden 1923.
Forældre: grosserer Louis H. (1859-1931) og Eleonora (Ellen) Liisberg (1866-1961). -15.1.1921 i Kbh. (Holmens) med Borghild Schmidt (Borghild H.), født 2.3.1901 i Bergen, død 8.9.1978 i Oslo, d. af fabrikant Lauritz Peter S. (1873-1946) og Petra Marie Mortensen (1873-1958).
R. 1926. DM. 1935. K.2 1940.
Relief af H. Quistgaard, 1952 (Fr.borg). Foto.
P. I[psen] i Tidsskr. for søvæsen CXVI, 1945 155-57. Jørgen Hæstrup: ... til landets bedste I, 1966 især 414– 20. – Papirer i Rigsark. (vedr. det danske hjælpekorps 1944-45). Levnedsberetning i ordenskapitlet.